Huldeblyke stroom in ná vyf familielede saam sterfVyf lede van die Rademeyer-gesin het saam in ŉ botsing gesterf. Coert Rademeyer jr. (heel links) het ná die ongeluk dié foto van sy gesin op Facebook gedeel. Foto: Facebook Huldeblyke stroom in ná die gru-botsing die afgelope naweek waarin vyf lede van dieselfde gesin op die R61 by Palm Beach voor Port Edward in KwaZulu-Natal gesterf het. Ses mense is Vrydag dood toe die bestuurder van ŉ groot vragmotor vermoedelik beheer oor die voertuig verloor, ŉ verkeersbeampte langs die pad raakgery en nog twee ander voertuie getref het. Die verkeersbeampte is dood en so ook vyf mense wat saam in een van die ander voertuie was. Die vyf oorledenes in die voertuig is later geïdentifiseer as Elaine en Coert Rademeyer, hul dogters Elsi Rademeyer en Orpa Rademeyer-Barnard, asook Orpa se man, Henk Barnard. Die verkeersbeampte se naam is nog nie bekendgemaak nie. ŉ Polisiewoordvoerder het aan Maroela Media bevestig die oorsaak van die ongeluk word nog ondersoek. Orpa en Elsi was albei oud-leerders van Hoërskool Alberton. Die skool het Saterdag op sy amptelike Facebook-blad sy medelye met die gesin se naasbestaandes betuig. “Ons dink veral in hierdie tyd aan [Orpa en Elsi se broer] Coert Rademeyer, ook ŉ oud-Allie. Mag ons Liewe Heer jou toevou met sy liefde en krag,” lui die inskrywing. Coert Rademeyer jr. het Maandag in ŉ inskrywing op sy Facebook-blad geskryf dat almal in ŉ stadium in hul lewe deur moeilike tye moet gaan en moet sterk wees. “Ons sal nooit kan verstaan hoekom hierdie goed gebeur nie. Maar een ding wat ek graag wil hê almal moet onthou, is dat maak nie saak wat in die lewe gebeur nie, God is goed! Hy lewe en Hy hou ons in sy arms was. Hy sal jou nooit verlaat nie, maak nie saak wat nie,” het hy geskryf. “God is goed en sy liefde is so groot. Hy het my geseën met die wonderlikste familie,” het hy in ŉ tweede inskrywing geskryf. Verskeie mense het op dié inskrywings gereageer met boodskappe van ondersteuning en bemoediging. Talle ander boodskappe, foto’s en herinneringe van die oorledenes het op Facebook ingestroom. “Julle was sulke goeie mense dat God besluit het julle is te goed om nog op aarde te wees, dat jul reg is om [die] ewige lewe in te gaan,” het Deidre Nel geskryf. “Die Here het sy mooiste blomme gepluk,” het Geraldine de Wet geskryf. Begrafnisreëlings is nog nie bekend nie.